Vizsgáld meg újszerűen a fényt: készíts magad spektroszkópot!
(A fordítást Miklós Dóra készítette a cikk http://www.scienceinschool.org/2007/issue4/spectrometer oldalon található eredeti angol szövege alapján. A honlap utolsó látogatásának időpontja: 2011. május 6.)

Vegyél egy CD-lemezt meg egy gabonapelyhes dobozt. Mit lehet kezdeni velük? Mark Tiele Westra segít, hogy ezekből elkészíthesd saját spektroszkópodat! Itt az idő, hogy felfedezd a gyönyörű színeket, amelyek a legegyszerűbb tárgyakban rejtőznek.

A fehér fény valójában nem is fehér – sok részből áll. A fény összetevőit – ami a spektrum – egy olyan berendezéssel vizsgálhatjuk, melynek neve a spektroszkóp. Ebben a cikkben leírjuk, hogyan kell egy teljesen működőképes spektroszkópot készíteni egy CD-lemezből és egy gabonapelyhes dobozból. Ez a saját készítésű eszköz arra használható,, hogy rácsodálkozhassunk a színek fantasztikus világára, amelyet az olyan hétköznapi tárgyak rejtenek, mint a villanyégő, a fénycsövek, a monitorok és a gyertya lángja. Kalandra fel!
Hogyan lehet szétválasztani a fényt?
Többféle módja is van annak, hogy a fehér fényt összetevőire válasszuk szét. Egyik módja, hogy prizmát használunk, mint ahogy Newton tette. A különböző törésmutatók következtében, a különböző színű fények különböző utat követnek a prizmában, ami a színek szétválását okozza.
A másik módja a szétválasztásnak, ha egy úgynevezett optikai rácsot alkalmazunk, amely rengeteg kicsi barázdából áll, amik egymáshoz képest párhuzamosan helyezkednek el a felületen, amint azt alább mutatjuk.
A lemezen található barázdákkal találkoznak a fény hullámai, és a különböző színek különböző irányban szóródnak szét róla.

1. ábra: A prizma összetevőire bontja a látható fényt. (Mark Tiele Westra engedélyével)

2. ábra: A CD-lemez felületének 6250 szeres nagyítása. (Mark Tiele Westra engedélyével)

Nagy szerencse, hogy mindenkinek van otthon jó minőségű optikai rácsa, azaz CD-lemeze. Az a tapasztalat, hogy a CD-lemezen szép színeket észlelünk, ha fény vetül rá, egyértelműen mutatja, hogy a CD-lemez optikai rácsként viselkedik. De miért is? A fenti ábra illusztrálja, hogyan nézne ki erős nagyításban a CD-lemez felülete. A zenét rövidebb, hosszabb mélyedésekben kódolják rá, amik hosszú, spirális barázdákban találhatóak meg a felszínen. A barázdák, amelyek egymástól éppen 1,6 μm (1600 nm) távolságra vannak elhelyezve, optikai rácsként viselkednek.
A gabonapehely-spektroszkóp összeállítása
Ezt az otthon található optikai rácsot nagyon jól fel tudjuk használni a saját készítésű spektrométer megépítéséhez. Ez két fontos összetevőből áll: a CD-lemezből, ami a fény szétválasztását végzi, és a szűk résből, ami a szemközti oldalán van a doboznak, és a keskeny fénynyalábot biztosítja.[image: image3.jpg]



3. ábra: A gabonapehely-spektroszkóp összeállítása. A CD-lemez 60°-os szöget zárjon be a doboz aljával. (Mark Tiele Westra engedélyével)
A szűk rést a doboz egyik oldalán vastag papírból készítsük ragasztószalag segítségével. Kicsit kifinomultabb modell készíthető egy eldobható borotvapenge két pengéjének felhasználásával, amelyeket egymással szemben ragaszthatunk fel, ahogyan a 4. ábra is mutatja. Ha a rés túl nagy, a spektrum elmosódott lesz, ha pedig túl kicsi, akkor nem lesz tisztán látható, homályos marad. A 0,2 mm megfelelő szélesség, de mindenki végezhet saját kísérleteket az optimális résszélességre vonatkozóan. A kapott spektrum minősége a rés szélességétől függ, így ezt nagy gonddal kell elkészíteni.
A doboz másik oldalára ragasszuk be a CD-lemezt (a szerző egy üres, újraírható CD-t vágott szét ollóval) úgy, hogy az a doboz aljával 60°-ot zárjon be. A doboz tetejére vágjunk egy lyukat, ahonnan rálátunk a CD-re. A doboz illesztésein bejutó bármilyen kis mennyiségű fény is zavarja a kísérletet, ezért sötét szigetelőszalaggal ragasszuk le minden lyukat a CD körül, és a CD széleit is.

4. ábra: A szerző által összeállított spektroszkóp. A jobb oldali alsó képen látszik, hogy a rés borotvapengéből készült.

(Mark Tiele Westra engedélyével)
A spektrum megfigyeléséhez irányítsuk a rést a fényforrás felé (minél közelebb, annál jobb) és a megfigyelő nézzen a dobozba, a tetején található lyukon keresztül. Az élességet a doboz kis mértékű távolításával, közelítésével lehet változatni. A spektrum fényképezéséhez olyan, a dobozhoz szigetelőszalaggal vagy gumigyűrűvel rögzített digitális fényképezőgépet használhatunk, aminek van nagyító, közelítő funkciója.
Mérések
Itt az idő a kísérletezésre! Először fordítsuk a spektroszkópot a villanyfény felé! Az eredmény bal oldalt látható.

5. ábra: Egy hagyományos izzólámpa spektruma. (Mark Tiele Westra engedélyével) 
Másodszorra két különböző fénycsövet nézünk meg, amelyek mindegyike fehér fényt bocsát ki.

6. ábra: Egy hagyományos fénycső spektruma. (Mark Tiele Westra engedélyével)

Elsőként egy hétköznapi fénycsövet vizsgálunk, amely éles színes vonalakat mutat a folytonos spektrumon belül. Ezek az emissziós vonalak (ld. bővebben lentebb) a cső belsejében lévő kis sűrűségű higanygőzre utalnak. A higany ultraibolya sugarak kibocsátására is képes, amelyeket a cső belsejében vékony rétegben található fénypor a látható fény folytonos spektrumává alakít.
A másik fénycső teljesen másféle spektrumot spektrumot ad (ld. lentebb). Ennek az az oka, hogy a gyártók a fényporok különböző kombinációinak alkalmazásával változtathatják a színeket. Az illusztrációhoz felhasznált fénycsőben folytonos spektrumot adó fénypor van, de ez a típus ún. „három színű” („trikolor”) fényport alkalmaz, azaz háromféle fénypor kombinációját, amelyek mindegyiknek a rá jellemző emissziós vonalai vannak. Mi ezeknek a színeknek a keverékét fehér fényként érzékeljük.

7. ábra: Háromszínű fénypor felhasználásával készült fénycső spektruma. A kamera túlexponálta a képet, így néhány vonal színe eltér a valóditól. A vörös tartományban látható sárga vonalnak is vörösnek kellene lennie. (Mark Tiele Westra engedélyével)
A laptop képernyőjén látható fehér Word dokumentum egy kis része mutatja a jobb oldali ábrán látható spektrumot. A három szín, amelyből a kép összeáll – a piros, a zöld és a kék –, jól megkülönböztethető..

8. ábra: A laptop képernyőjének spektruma. (Mark Tiele Westra engedélyével)

Hogyan jönnek létre a színképek?
Néhány színkép, amelyeket a gabonapelyhes dobozból és CD-lemezből készült spektroszkóppal láthatunk folytonos hátterű, a sötétkéktől a sötétpirosig egyenletesen változó színekkel. Más spektrumokban éles vonalak vannak háttér nélkül, vagy éppen fekete vonalak folytonos háttéren, amint az a Nap színképe esetében is tapasztalható (lásd lentebb). Miért létezik ez a sokféleség? Hogyan keletkeznek a színképek?
Mindez az atomok miatt van így. A különböző atomok különböző energiaállapotban lehetnek, attól függően, hogy elektronjaik alapállapotban a szokásos pályáikat foglalják-e el vagy magasabb energiájú pályákra gerjesztődtek. Egy elektronnak nem lehet akármekkora az energiája: az energiaszintek nagyon élesen meghatározottak, amit az atomok szerkezete határoz meg. Amikor egy elektron az egyik pályáról egy másikra kerül, a változás egy adott energiamennyiségnek felel meg, amelyet egyetlen foton formájában bocsát ki. A foton formájában kibocsátott energia határozza meg a színt.
Mivel sok különböző energiaváltozás lehetséges, minden egyes atom egy sor különféle színű fényt képes kibocsátani. Amennyiben ezt a fényt prizmával vagy optikai ráccsal felbontjuk, minden egyes szín látható lesz emissziós vonalakként a spektrumban, amit vonalas színképnek hívunk.
Hogy demonstrálni tudjuk egy színképvonal keletkezését, nézzük meg, mi történik, ha egy kis konyhasót (nátrium-klorid, NaCl) tszórunk a gyertya lángjába. A felső kép mutatja a gyertya lángjának színképét, ami hasonlít a villanykörte fényének színképéhez. Amikor egy kevés sót rakunk egy kés hegyére, és azt beletartjuuk a gyertya lángjába, egy pontosan kivehető narancssárga vonal jelenik meg a spektrumban, amely megfelel a nátrium emissziós vonalának (Na, 589 nm-nél).

9. ábra: A gyertya lángjába tartott konyhasó, a nátrium jellegzetes emissziós színképvonalát mutatja. (Mark Tiele Westra engedélyével)
Az atom nem csak kibocsátani tudja a fényt, hanem elnyelni is, mégpedig pontosan ugyanakkora energiájút, mint amit kibocsátott. Ha a fény kis sűrűségű, hideg gáz atomjain halad keresztül, akkor a gázatomok, rájuk jellemző frekvenciájú részeket nyelnek el belőle, ami abszorpciós vonalaknak nevezett sötét vonalakat okoz a spektrumban.
Azonban ha minden színkép úgy jön létre, hogy az atomok pontosan meghatározott színű fényt bocsátanak ki, akkor hogyan jön létre folytonos spektrum? Egy darab atom esetén, mivel külső hatás nem befolyásolja, a vonalak valóban élesek. Ez az eset áll fenn egy kis-sűrűségű gázban, mint amilyen egy fénycsőben van. A nagynyomású gázok esetén, amilyen a Nap is, illetve a folyadékokban és szilárd anyagokban, gyakori ütközések és sok más kölcsönhatás is előfordul, ami azt okozza, hogy a vonalak elvesztik élességüket és kiszélesednek, amitől folytonos spektrumot kapunk. A spektrumok három különböző típusát az alábbi ábra foglalja össze.


10. ábra: A spektrumok három típusa és eredetük. A szilárd anyagok, a folyadékok és a nagy-nyomású gázok emissziós spektruma folytonos (felül). A kis sűrűségű, forró gázok (középen) vonalas spektrumot bocsátanak ki. Végezetül, amikor a folytonos spektrumú fény kis sűrűségű, hideg gázon halad keresztül, meghatározott frekvenciájú fény nyelődik el, és így kapjuk az abszorpciós spektrum sötét vonalait. Kattints a képre a nagyításhoz. (Mark Tiele Westra engedélyével)

A különböző atomoknak (és molekuláknak) más-más az abszorpciós és emissziós színképe. A különbözőséget fel tudjuk használni arra, hogy ha akár csak egyszerűen ránézünk egy távoli tárgyból (mint amilyen például a Nap, vagy egy csillag) érkező fény spektrumára, meg tudjuk róluk mondani, milyen kémiai elemek vannak bennük. A Földön ezt a technikát úgy alkalmazzák, hogy megvilágítják a mintát (általában gázt), és megmérik az abszorpciós spektrumát, amiből így levezethető a minta összetétele.
A Nap spektruma
Vigyük ki a szabadba a spektroszkópunkat és figyeljük meg a napfény színképét! A spektrum, (lásd lent), első pillantásra folytonosnak tűnik. Azonban, ha közelebbről megnézzük, számos sötét vonalat tudunk azonosítani, amiket a Nap külső rétegében illetve a Föld légkörében található, jellemző frekvenciájú fény abszorbeálására képes atomok okoznak. Az alább található kép (11. ábra) nem tudja pontosan megmutatni, hogy mire képes a gabonapelyhes dobozból és CD-lemezből készített spektroszkóp: szabad szemmel sokkal jobban láthatóak a vonalak.
A Nap spektrumában található abszorpciós vonalaknakat Fraunhofer-vonalaknak hívják. Joseph von Fraunhofer (1787- 1826) volt ugyanis az első, aki pontosan tanulmányozta és leírta a helyüket, habár nem ő figyelte meg őket először. Összességében, több mint 570 vonalat csoportosított és nevezett meg.


11. ábra: A Nap spektruma, ahogy a gabonapelyhes dobozból és CD-lemezből készített-spektroszkóp segítségével látható. A vonalak a következő elemekhez tartoznak: (1) hidrogén 656 nm-nél, (2) nátrium 589 nm-nél, (3) vas 527 nm-nél, (4) magnézium 518 nm-nél, (5) hidrogén 486 nm-nél, (6) vas és kalcium 431 nm-nél. Kattints a képre a nagyításhoz. (Mark Tiele Westra engedélyével)
1860 körül, Kirchoff és Bunsen felfedezte, hogy minden egyes elemhez színképvonalak sorozata kapcsolható. Arra következtettek, hogy a Fraunhofer-vonalak a Nap színképében azért jönnek létre, mert a Nap külső rétege bizonyos színű fényeket elnyel. Az egyes vonalak oka pedig az, hogy a Föld légkörében található atomok (mint az oxigén) is elnyelnek fényt. A vonalak tanulmányozása elvezetett ahhoz, hogy felfedezték a Napban a héliumot, ami végül bizonyítékot szolgáltatott arra, hogy a Nap fúzióval termeli az energiát.


12. ábra: Nagyfelbontású kép a Nap spektrumáról, amely jól mutatja a Fraunhofer vonalakat. Balról jobbra, és felülről lefelé nő a hullámhossz. A National Optical Astronomy Observatory/Association of Universities for Research in Astronomy/National Science Foundation engedélyével.
Köszönetnyilvánítás

Köszönetemet szeretném kifejezni Xiaojin Zhu-nak, a Wisconsin-Madison Egyetemről, akinek weboldalán hasznos információkat találtam a spektroszkóp összeállításáról és akitől segítséget kaptam az eredmények értelmezéséhez. A weboldalon további színképek is találhatók. Továbbá szeretnék köszönetet mondani, Bartjan van der Meer-nek, akitől az indíttatást kaptam ennek a csodálatos természettudományos projektnek a megvalósításához.
Ajánló
Ez a cikk egy olyan érdekes, sajátkezűleg is kivitelezhető kísérletet ír le, amit bátran elvégezhetünk az iskolában vagy otthon. A spektroszkóp közönséges anyagokból készül és ezzel a berendezéssel megvizsgálhatjuk a fehér fény színösszetételét, illetve sokféle fényforrás színképét is összehasonlíthatjuk. A cikkben különösen érdekes a Nap színképének felfedezéséről szóló történeti rész, és hogy hogyan lehetett ezt felhasználni a benne lévő gázok összetételének megállapítására.
Ez a cikk kapcsolatot teremt a fizika és a kémia tantárgyak között, és középiskolások, valamint egyetemisták egyaránt érdeklődéssel olvashatják.

Gaetano Bugeja, Malta
Források
Wikipedia cikk a látható spektrumról:
http://en.wikipedia.org/wiki/Visible_spectrum
További cikkek a színképről:
Wikipedia cikk az elektromágneses színképről:
http://en.wikipedia.org/wiki/Electromagnetic_spectrum
Wikipedia cikk a spektroszkópról?
http://en.wikipedia.org/wiki/Spectroscopy
Wikipedia cikk a Fraunhofer-vonalakról:
http://en.wikipedia.org/wiki/Fraunhofer_lines
Wikipedia cikk az emissziós vonalakról:
http://en.wikipedia.org/wiki/Emission_lines
Mark Tiele Westra a holland FOM-Institute for Plasma Physics Rijnhuizen szóvivője.
A honlapok utolsó látogatásának időpontja: 2011. május 6.
Módszertani elemzés
A lefordított cikkben leírtakat felhasználhatjuk a középiskolák 9. osztályában, hiszen a kísérlet segít az alapállapot és gerjesztés fogalmak értelmezésében. Éppen azért fogott meg ez a cikk, mert nagyban előmozdíthatja a néhol száraznak és túlon-túl elméletinek gondolt anyagszerkezeti témakör motiváló módon való tanítását. A diákok ezzel a témával találkoznak először a középiskolákban, így nagy a felelőssége a pedagógusnak abban, hogy ezt a részt érdekesen, a tanulókhoz közelinek mutassa be. Ehhez kiválóan alkalmas ez a kísérlet. Nagyon jó, hogy egyszerű anyagokat használ fel, amelyek minden nap a kezünkben kerülhetnek. Tehát olcsó, és a diákok maguk állíthatják össze a berendezést. Ezzel pedig megismerhetik a közoktatási kémiában Magyarországon nem tanított spektroszkópia működési elvét (az ugyanis nálunk csak a fizikában szerepel, de ott is csak a magasabb évfolyamokon). Így a kísérlet mindenki számára érdekes és kitűnő lehetőséget kínál a kémia és a fizika tantárgyak tananyaga közötti koncentrációra, a később tudományos pályára lépőknek pedig ismerete nagy előny lehet. Nyugodtan kijelenthetjük ugyanis, hogy ma már nem lehet természettudományokat elképzelni spektroszkópia nélkül. Természetesen a sok fényforrás mellett a lángfestéses kísérleteket is megfigyelhetjük a saját berendezésünkkel, s (ahogyan én magam is tettem) különböző színes folyadékokat is, szerves színezékeket is vizsgálhatunk a saját magunk által elkészített kísérleti berendezéssel.
Ez a rendkívül érdekes, látványos kísérlet nagyban hozzájárulhat a diákok természettudományos érdeklődésének felkeltéséhez és segíti a természettudományos tárgyak integrált szemléletű oktatását. Ahogy a cikkben is olvashatunk róla, ennek kapcsán érdekességként mesélhetünk a spektroszkópia segítségével felfedezett elemekről, így humán érdeklődésű, történelmet szerető diákokat is kíváncsivá lehet tenni a téma iránt.
